Aoede (Maand)

Aoede (ok Jupiter XLI) is en vun de lütten buteren Maanden vun’n Planet Jupiter. De is an’n 8. Februar 2003 opdeckt worrn vun en Koppel US-amerikaansche Astronomen vun de University of Hawaii ünner dat Regeer vun Scott S. Sheppard. Nöömt is de Maand na de mytholoogsch Muse Aoede. De vörlöpige Beteken vun den Maand weer toeerst S/2003 J 7, an’n 30. März 2005 hett he sien hüütigen offiziellen Naam kregen.

 Ümloopbahn 
Aoede hett en Ümloopbahn in en middleren Afstand vun 23.980.000 km vun’n Planeten. För een Ümloop bruukt he üm un bi 761 Daag un 12 Stünnen. De Bahn hett en bannig grote Exzentrizität vun 0,4322 un is üm 158,26 ° gegen den Äquater vun’n Jupiter kippt. De Bewegen vun den Maand is dormit retrograd, dat heet, dat sik Aoede gegen den de Richt vun de Rotatschoon vun den Jupiter bewegen deit. De physikaalsch Egenschoppen vun de Bahn is liek as en poor annere Maandbahnen ok. Disse Maanden warrt dorüm tohopenfaat to de Pasiphae-Grupp, nöömt na den gröttsten Maand ut de Grupp.

 Egenschoppen 
De Maand hett en middleren Dörmeter vun 4 km un tellt dormit to de ganz lütten Maanden. De Böverflach vun Aoede wiest en Albedo vun blots 0,04 op – dat heet, dat blots 4 % vun dat infallend Licht wedder torüchstrahlt warrt. Dorüm is de Maand ok bannig düster. De Dicht warrt op ruchweg 2,6 g/cm³ schätzt. Dorut warrt vermodt, dat Aoede vör allen ut Silikat-Steen opboot is. Ok dor is de Maand liek de annern ut de Pasiphae-Grupp.

Kategorie:Maand
Kategorie:Jupiter